Hvenær barst núllið til Íslands og hvaða talnakerfi notuðu norrænir menn fyrir tilkomu núllsins ? Talið er að núllið sem sérstakur tölustafur hafi fyrst komið fram í Evrópu í skólaljóðinu Carmen de Algorismo eftir franska klerkinn Alexander de Villa Dei ( Benedict , 1914 : 122 ) . Carmen de Algorismo er lítil þula ort á latínu undir sexliðahætti ( hexameter ) , alls um 300 vísuorð , mismörg eftir handritum . Þuluformið auðveldaði nemendunum að leggja efnið á minnið . Hún var líklega samin á árunum milli 1200 og 1203 ( Beaujouan , 1954 : 106 ) . Síðar á 13. öld var þulan þýdd á íslensku í óbundið mál í ritgerðinni Algorismus . Þá má segja að núllið hafi borist til Íslands . Ritgerðin Algorismus er meðal annars varðveitt í handritasafninu Hauksbók í uppskrift sem talin er vera frá 1306 – 1308 ( Stefán Karlsson , 1964 ) . Í ritgerðinni segir að : „ Siffra merkir ekki fyrir sig en hún gerir stað og gefur öðrum fígúrum merking “ ( Finnur Jónsson ( Ed . ) , 1892 – 96 : 417 ) . Það er að segja , núllið ( siffran ) merkir sjálft ekki neitt en það markar stað eða sæti í tölunni og gefur þannig öðrum tölustöfum ( fígúrum ) merkingu . Núllið var því notað til að fylla auð sæti í hinu indó-arabíska sætiskerfi . Þetta kerfi var kynnt í bókinni Kitāb al-jam´wal tafrīq bi hisāb al-Hind ( Bók um samlagningu og frádrátt með aðferð Indverjanna ) eftir Muhammad ibn-Mūsā al-Kwārizmī ( um 780 - 850 ) ( Allard , 1990 ) . Því miður hafa engin arabísk handrit af þessari bók varðveist en til eru nokkrar mismunandi latneskar útgáfur gerðar í Evrópu á 12. öld . Í bókinni kynnir höfundur sætiskerfið , níu fyrstu tölurnar og hring til að tákna núll . Í bók al-Kwārizmīs er lýst aðferðum til að leggja saman , draga frá , tvöfalda , helminga , margfalda , deila og draga ferningsrót og gefin dæmi um notkun þessara aðgerða . Þetta kemur síðan fram í einfaldaðri útgáfu í Carmen de Algorismo og íslensku þýðingunni Algorismus . Um eða eftir miðja 13. öld þegar ritgerðin Algorismus var þýdd höfðu Íslendingar verið kristnir í meira en tvær og hálfa öld og kunnað að skrifa í hálfa aðra öld . Kristninni fylgdi rómversk talnaritun . Hún var ekki sætisbundin . Þess vegna var ekki þörf fyrir núll til að fylla auð sæti . Í rómverskri talnaritun er ekkert núll svo að Íslendingar hafa kynnst núllinu með indó-arabísku sætistalnarituninni . Ekki fer mörgum sögum af talnaritun norrænna manna fyrir tíma kristninnar , enda var þá fátt ritað . Trúlega hafa menn gert strik í sand eða vax , krotað á veggi eða hnýtt hnúta á band til að tákna fjölda .